  Виталий Пронин Ю. Лобанов этнофутуризм сярысь тунсыко мадиське.Суредан искусствоосъя элькун музейын ужа туж тунсыко адӟытон - «Кӧльыёшурма». Таӵе нимын ик гужем ортчиз этнофутуризмъя 9-тӥез симпозиум. Ужрадлы йылпумъянъёс лэсьтыса но искусстволэн та ӧрезлы сӥзьыса, музейын радъяськиз котырес ӝӧк.Ужрадэ пыриськизы  шаерысьтымы тодмо этнофутуристъёс, симпозиумез дасясьёс, тодосчиос, студентъёс. Мылкыд карисьёс нырысь тодматскизы адӟытонэн. Туспуктэмъёс возьмато, кызьы Алнаш ёросысь Усоын ортчиз «Кӧльыёшурма» симпозиум. Этнофутуризм сярысь вераськон азьын  учкимы «Кӧльыёшурма» фильм. Сое дасясь Александр Пушин пусйиз, нырысь малпаз вал документальной фильм лэсьтыны, но сомында учыръёс, адямиос, тунсыко сюжетъёс кылдӥзы, соосты кельтыны нокызьы ӧз пӧрмы. Озьы фильм кӧня ке люкетъёслэсь кылдӥз - «Каллен олле», «Булда», «Куара-ланга», «Удмурт пукыӵ ньӧл», «Выжы пус», «Бус». «Удмурт пукыӵ ньӧл» нимаськись люкетаз возьматӥське, кызьы симпозиуме лыктэмъёс Голюшурма ошмесэз выльдо. Паймымон инкуазь но инты калыкез бордаз кыско, кыӵе ке кужым сёто, асьмеды вашкалаосмылы матэгес каро. Симпозиуме люкаськем калык  корез, пукыӵ ньӧл кадь карыса, ошмесэ интыя. Аспӧртэм дырдыетӥ ву бызе но изъёс вылэ усе.Кыӵе пуштроссэ утчано этнофутуризмлы сӥзем симпозиумъёсысь?-  Адямиослы ваньзэ кушаса сётыны кулэ ӧвӧл. Куд-огез, оло, визьмын  соку ик уз но вала, мар вераны  тыршо этнофутуристъёс, но одно ик шӧдозы лул-сюлэменызы,  - шуэ Юрий Лобанов. - Таӵе симпозиумъёслэн валтӥсь малпанзы -  адямиослы шумпотон кузьман. Ми номыр ум куриське гуртоослэсь, ми усьтӥськом асьмемыз, сётӥськом ӟеч мылкыдмес. Алнаш ёросысь Усо гурт паймытӥз симпозиуме трос калык люканы быгатэменыз.  Таӵе ужрадэз Герберен но, Сабантуен но уд ӵошаты, со мукет. Перформансъёс астэ, лул-сюлэмдэ, улонэз, инкуазез, инсьӧрез ӟечгес валаны юртто.  Тани фильмын но возьматӥськом: автобусын кык нылкышноос кырӟало-экто. Кин ке шуоз, уг яра мынӥсь автобусын эктыны, со кышкыт. Нош симпозиумын яра ваньзэ. Со нылкышноос асьсэос но шумпото: милям ялан уж, пудо, бакча, кыӵе умой, тӥ лыктӥды шуыса, зэмос праздник милемлы кузьмады, пе.[ot-video type="youtube" url="https://youtu.be/s9VPNLZR2ZY"]Виктор Шибанов литературовед верамъя, этнофутуризмлэн кыӵе ке кужымез вань, со бордаз кыске адямиосты. Искусстволэсь та ӧрзэ сэрттоно-пертчоно, дышетоно-эскероно на. Этнофутуризм, одӥг ласянь - со мифъёс, фольклор но вашкалаосмылэн культуразы доры берытскон, тодэ ваён, мукет ласянь - туала улонын (постмодернизмын) ас интыдэ утчан. Сое ӵошатыны луэ тылобурдоен. Одӥг бурдыз - дышем гурт улон, мукетыз - туала город, одӥгез азьлозэ возьматэ, мукетыз азьланьзэ усьтэ. Адӟытонысь суред.Критик Александр Шкляев этнофутуризмез ӵошатӥз шудонэн:- Мыным потэ, со мӧзмонлэсь кылдэмын шудон, ог-огдэ лӧпкытон вылысь. Улон азьлань мынэ, вашкалаез кошке шуыса, адямиос этнофутуризм пыр та пумысен асьсэлэсь мылкыдзэс возьмато. Но та ӧрлэн пуштросэз мур. Тодӥськоды-а, кин репрессиослэн нырысетӥ тулкымазы сюриз? 1929-тӥ арын пытсэт сьӧры келямын вал краеведъёс. Быдэс странаысьтымы шаерчиос турын кадь ӵышкыса быдтэмын, малы ке шуоно соос ас культураенызы, выжыосынызы тунсыкъяськизы.Выставкалэн нимыз но, пуштросэз но жингыртэ, малпаськытэ. Нырысь адӟем фото ик паймытэ: калык вуж,  куштӥськем коркась укноосы учке. Та туспуктэм возьматэ кадь этнофутуристъёслэсь вашкалае учкемзэс,  асьсэлы но мукетъёслы юан сётэмзэс: кинъёс ми?Галина Семёнова Туспуктэмез но видеоез А. Шкляевлэн Теги: этнофутуризм  